
Αγαπητές φίλες και φίλοι εργαζόμενοι της Αυτοδιοίκησης.

Αγαπητές και αγαπητοί συνεργάτες.


Εκ μέρους του Διοικητικού Συμβουλίου της ΚΕΔΚΕ, χαιρετίζω το συνέδριο σας και μεταφέρω τις ευχές του Διοικητικού Συμβουλίου, αλλά και όλων των αιρετών της Αυτοδιοίκησης, για γόνιμο διάλογο και θετικές αποφάσεις.

Το Συνέδριο σας πραγματοποιείται σε μια κομβική, κρίσιμη όπως συνηθίζουμε να λέμε, στιγμή για την Αυτοδιοίκηση, σε συνθήκες που στο πρόσφατο Συνέδριό μας επηρέασαν και καθόρισαν τις αποφάσεις μας και την ενότητά μας γύρω από αυτές.


Συνθήκες που απαιτούν κοινή δράση των αιρετών αλλά και των εργαζομένων της Τοπικής Αυτοδιοίκησης, για να αντιμετωπίσουμε και τώρα και στο προσεχές μέλλον τα σοβαρά και οξυμένα προβλήματα που αντιμετωπίζει ο θεσμός : 
· 
τη διασφάλιση της οικονομικής αυτοδυναμίας και της διοικητικής αυτοτέλειας των Ο.Τ.Α. και 
· 
την ανάδειξη ισχυρών και αποτελεσματικών σύγχρονων δήμων στην υπηρεσία του πολίτη και της κοινωνίας


Όλες οι μέχρι τώρα διοικήσεις της ΚΕΔΚΕ, έχουν αποδείξει ότι θεωρούν τους εργαζόμενους καθοριστικό παράγοντα για τη λειτουργία των ΟΤΑ, ότι πάλεψαν και παλεύουν για τη βελτίωση των εργασιακών τους συνθηκών.


Αποδείξαμε πρόσφατα μαζί, ότι μπορούμε να βρίσκουμε λύσεις, να πετυχαίνουμε στόχους, με τη θεσμοθέτηση των βαρέων και ανθυγιεινών για τους εργαζόμενους των Ο.Τ.Α.

Φίλες και Φίλοι


Είμαστε ριζικά αντίθετοι σε λογικές ομηρίας των εργαζομένων και σε αντιλήψεις ορισμένων ότι με χαμηλές αποδοχές και ανασφαλείς εργασιακές σχέσεις, μπορούμε να έχουμε αναβάθμιση των υπηρεσιών μας προς τους πολίτες. Δεν αντιμετωπίζεται έτσι το οικονομικό πρόβλημα της Αυτοδιοίκησης.


Είμαστε όμως και ριζικά αντίθετοι στην αντίληψη, μικρής μερίδας –ευτυχώς- των εργαζομένων, αντιμετώπισης ως πάρεργου της εργασίας τους στους Ο.Τ.Α. και αδιαφορίας απέναντι στις προτεραιότητες της αυτοδιοίκησης και στην εξυπηρέτηση των πολιτών.
Φίλες και φίλοι

Στο πρόσφατο Συνέδριό μας αποφασίσαμε ομόφωνα, για άλλη μια φορά, την ανάγκη τερματισμού του καθεστώτος ομηρίας των συμβασιούχων, τη συνέχεια λειτουργίας των -κοινωνικών κυρίως- δομών που δημιουργήθηκαν και την παραμονή των έμπειρων εργαζομένων στις θέσεις τους.


Ζητήσαμε να γίνει πράξη, η συνταγματική υποχρέωση της Πολιτείας, να χρηματοδοτεί εις το ακέραιο τις μεταφερόμενες αρμοδιότητες, την πλήρη επιτέλους υλοποίηση των υποχρεώσεων του κράτους προς την Αυτοδιοίκηση, όπως αυτές απορρέουν από το Σύνταγμα και τους νόμους.

Αποφασίσαμε ομόφωνα για την ανάγκη ουσιαστικής αναβάθμισης του ανθρώπινου δυναμικού της Αυτοδιοίκησης από τους πόρους του ΕΣΠΑ και όχι μόνο, για να πετύχουμε, τη βελτίωση της Διοικητικής Ικανότητας των Ο.Τ.Α. και τον διαχρονικό μας στόχο για σύγχρονους και αποτελεσματικούς Δήμους.


Στην κατεύθυνση αυτή απαιτήσαμε, σαν βασική προϋπόθεση συμμετοχής σε ένα θεσμικό διάλογο για την αναδιάρθρωση των Δήμων, τη στελέχωση των Ο.Τ.Α. και την αναβάθμιση του ανθρώπινου δυναμικού τους, μέσα από ένα ειδικό Εθνικό Επιχειρησιακό Πρόγραμμα Υποστήριξης.


Πέραν αυτών και σε ότι αφορά στα τρέχοντα που σας απασχολούν, διεκδικούμε την ουσιαστική συμμετοχή της ΚΕΔΚΕ, ως ισότιμου εταίρου στις Συλλογικές Συμβάσεις Εργασίας, ενώ θεωρούμε απαραίτητη μια μελέτη αναλυτικής κοστολόγησης των αναγκαίων μέτρων υγιεινής και ασφάλειας εργασίας για το προσωπικό των Ο.Τ.Α., που θα επιτρέψει άμεσα την καλύτερη διαχείριση και εφαρμογή τους, για όλους τους Ο.Τ.Α.


Από την άλλη, μας προβληματίζει ιδιαίτερα, μετά την εφαρμογή του Π.Δ. 164 και του Κώδικα που προβλέπει την μεταφορά στους Ο.Τ.Α. του προσωπικού των Δημοτικών Επιχειρήσεων που κλείνουν, η δημιουργία ενός μεγάλου αριθμού εργαζομένων δεύτερης ταχύτητας, όσον αφορά στην εξέλιξή τους. Είναι σύνθετο πρόβλημα, που πρέπει να λύσουμε συνεργαζόμενοι ΚΕΔΚΕ- ΠΟΕ Ο.Τ.Α. και Κυβέρνηση. 

Τέλος, προσπαθούμε να καλλιεργήσουμε αντίληψη διαρκούς επιμόρφωσης και δια βίου μάθησης στο προσωπικό των Ο.Τ.Α., τόσο μέσω του Εθνικού Κέντρου Δημόσιας Διοίκησης και Αυτοδιοίκησης, όσο και μέσα από Πρωτοβουλίες της ΚΕΔΚΕ, όπως π.χ. πρόσφατα  ,πριν 10 μόλις ημέρες, με την ειδική ημερίδα για υπηρεσιακά στελέχη στο συνέδριο για την «ΕΥΡΥΖΩΝΙΚΟΤΗΤΑ», με εξαιρετική μάλιστα συμμετοχή και πολύ σημαντικά αποτελέσματα.

Αγαπητές φίλες, αγαπητοί φίλοι


Γνωρίζετε καλύτερα από μένα ότι, για να γίνει πραγματικότητα η κοινή φιλοσοφία μας, για αναβάθμιση και υψηλού επιπέδου υπηρεσίες προς τους πολίτες από τους Ο.Τ.Α, απαιτούνται πόροι.

Η σύγκλιση με την Ευρωπαϊκή Αυτοδιοίκηση, σε ότι αφορά στην ποιότητα των παρεχομένων υπηρεσιών, που όλοι ευαγγελιζόμαστε και πρώτοι από όλους οι πολίτες, απαιτεί την καθολική σύγκλιση σε όλους τους τομείς, παντού και κυρίως τη σύγκλιση στους διαθέσιμους για την Αυτοδιοίκηση πόρους.


Η ΚΕΔΚΕ, με κοινές θέσεις των παρατάξεων και ενισχυμένη από την σχεδόν ομόφωνη απόφαση του Συνεδρίου της, διεκδικεί τη θέση της στο Ευρωπαϊκό γίγνεσθαι χωρίς ταλαντεύσεις και υποχωρήσεις.


Κυβέρνηση και Πολιτικά Κόμματα είναι πλήρως ενημερωμένοι για το διεκδικητικό μας πλαίσιο, αρχής γενομένης από τον προϋπολογισμό του 2008.


Καταγράψαμε στο Συνέδριό μας ως ικανοποιητική και ενθαρρυντική την εγγραφή στον φετεινό προϋπολογισμό της απόδοσης των παρακρατηθέντων πόρων μας μέχρι το 2003, ύψους 1,4 δις Ευρώ. Η έμπρακτη αποδοχή, από πλευράς της Κυβέρνησης, της υποχρέωσης επιστροφής των παρακρατηθέντων πόρων πιστώνεται στους δικούς μας αγώνες αλλά και στην προσωπική παρέμβαση του πρωθυπουργού και δρομολογεί μια δεύτερη φάση διαλόγου και διεκδίκησης στο προσεχές μέλλον, ώστε να εξαλειφθούν όλες οι οικονομικές διαφορές από το 2003 μέχρι σήμερα.


Αυτές τις ημέρες συζητάμε με το αρμόδιο Υπουργείο για την κάλυψη ορισμένων κενών του προς ψήφιση προϋπολογισμού. Υπάρχουν «ανοικτά» ζητήματα και για την αντιμετώπισή τους ελπίζουμε να βρούμε τη δέουσα κατανόηση. Γιατί επιθυμούμε την 20η Δεκεμβρίου, ημέρα ψήφισης του Προϋπολογισμού, να την χαρακτηρίσει η ανακούφιση των ανθρώπων της Τοπικής Αυτοδιοίκησης και όχι οι δυναμικές μας κινητοποιήσεις έξω από τη Βουλή.


Στις διεκδικήσεις μας αυτές σας θέλουμε δίπλα μας, σας θέλουμε μαζί.


Όπως σας θέλουμε δίπλα μας και μαζί στην εφαρμογή του Εθνικού και Περιφερειακού Σχεδιασμού για τη διαχείριση των αποβλήτων, για την ανακύκλωση στην πηγή και την ανάκτηση, για τη βιώσιμη διαχείριση των φυσικών πόρων, την εξοικονόμηση ενέργειας και τη χρήση ανανεώσιμων πηγών της.


Σας θέλουμε δίπλα μας, για ένα νέο ουσιαστικό ρόλο της Αυτοδιοίκησης στην Πολιτική Προστασία, στην αντιμετώπιση των φυσικών καταστροφών, όπως αποφασίσαμε στο συνέδριό μας και προτείνουμε στην Κυβέρνηση

Σας θέλουμε δίπλα και μαζί μας στην υλοποίηση της διοικητικής μεταρρύθμισης με αιρετή Περιφέρεια, μητροπολιτική αυτοδιοίκηση και ισχυρούς Ο.Τ.Α..


Σας θέλουμε δίπλα μας, για να θεσμοθετήσουμε τη φορολογική αποκέντρωση, χωρίς επιβολή πρόσθετων φόρων στους πολίτες.


Σας θέλουμε δίπλα μας, για να κατακτήσουμε τη θέση που πρέπει να έχει η Τοπική Αυτοδιοίκηση στις σύγχρονες κοινωνίες, ένα στόχο που αποτελεί ταυτόχρονα και  καθήκον και απαιτεί την ουσιαστική βελτίωση όλων μας, αιρετών και εργαζομένων.


Πιστεύω ότι μαζί μπορούμε να τον πετύχουμε.


Περιμένουμε με ιδιαίτερο ενδιαφέρον τις αποφάσεις του Συνεδρίου σας και ειλικρινά, προσδοκώ μια καλύτερη συνεργασία μας την επόμενη μέρα.

Σας ευχαριστώ.

